《送宇文德济解绵竹丞》
宋代·李流谦

陋哉纨绮习，染人甚脂膏。
倾五湖三江，未易濯秽臊。
冰霜竹林游，粪土戎与涛。
富贵比贫贱，所去宁一毛。
公家全盛时，束带辖百寮。
朱轮照华欀，龟紫映翠貂。
绿帻走童奴，清弹沸娥媌。
连床不同梦，君乎吾愿交。
一觇鸾鹤姿，颇疑出衡茅。
神驹足万里，威凤心九皋。
夜窗四壁空，抱卷灯屡挑。
往往出妙语，遗音叶咸韶。
於此定不凡，举步即扶摇。
朅来暑纸尾，丞哉叹徒劳。
官事竟何如，亦似是马曹。
置之勿复问，朝攀西山高。
北风送征骖，扰我心郁陶。
判此别袂难，愧彼漆与胶。
君去千仞冈，我归一枝巢。
升沉何必恨，书来慰萧条。

作者简介：[约公元一一四七午前后在世]字无变，汉州德阳人。生卒年不详，约宋高宗绍兴中前后在世。以文学知名。荫补将仕郎，授成都府灵泉县尉。秩满，调雅州教授。虞允文宣抚全蜀，置之幂下，多所赞画。寻以荐除诸王宫大小学教授。力乞补外改奉议郎，通判淹州府事。流谦著有澹齐集八十一卷，《国史经籍志》传于世。